## Rješenje kojim se trgovačkom društvu Tora d.d., Ladislav, odobrava objavljivanje ponude za preuzimanje javnoga dioničkog društva Brestovac d.d., Garešnički Brestovac

### NN 105/2006 (25.9.2006.), Rješenje kojim se trgovačkom društvu Tora d.d., Ladislav, odobrava objavljivanje ponude za preuzimanje javnoga dioničkog društva Brestovac d.d., Garešnički Brestovac

# HRVATSKA AGENCIJA ZA NADZOR FINANCIJSKIH USLUGA

**2367**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva TORA d.o.o., Ladislav,
Ladislav b.b., zastupanog po opunomoćenicima, odvjetnicima Odvjetničkog društva
KORUŠIĆ, HRG & USKOKOVIĆ iz Varaždina, Anina 2/II, za odobrenje objavljivanja
ponude za preuzimanje javnog dioničkog društva BRESTOVAC d.d., Garešnički
Brestovac, Brestovačka ulica 33, na sjednici održanoj 14. rujna 2006. godine,
donijela je

## RJEŠENJE

1. Trgovačkom društvu TORA d.o.o., Ladislav, Ladislav b.b., odobrava se
objavljivanje ponude za preuzimanje javnog dioničkog društva BRESTOVAC d.d.,
Garešnički Brestovac, Brestovačka ulica 33.
2. Ovo Rješenje objavit će se u »Narodnim novinama«.

```
Obrazloženje
```

I/ Trgovačko društvo TORA d.o.o., Ladislav, Ladislav b.b. (dalje u tekstu:
Ponuditelj), zastupano po opunomoćenicima, odvjetnicima Odvjetničkog društva
KORUŠIĆ, HRG & USKOKOVIĆ iz Varaždina, Anina 2/II, podnijelo je Hrvatskoj
agenciji za nadzor financijskih usluga (dalje u tekstu: Agencija), dana 21.
kolovoza 2006. godine, temeljem odredbe članka 13. stavak 1. Zakona o
preuzimanju dioničkih društava (dalje u tekstu: Zakon), Zahtjev za odobrenje
objavljivanja ponude za preuzimanje trgovačkog društva BRESTOVAC d.d.,
Garešnički Brestovac, Brestovačka ulica 33 (dalje u tekstu: Izdavatelj) i
dokumentaciju u privitku.
Nakon izvršenog uvida u Zahtjev za odobrenje objavljivanja ponude za
preuzimanje, tekst ponude za preuzimanje i priloženu dokumentaciju, utvrđeno je
da je dokumentacija nepotpuna, u smislu odredbe članka 12. stavak 2. Zakona, te
da je potrebno ispraviti tekst ponude za preuzimanje. Stoga je pismenom od 25.
kolovoza 2006. godine, Agencija zatražila dopunu dokumentacije te izmjenu teksta
ponude za preuzimanje.
Dopunu dokumentacije i izmijenjeni tekst ponude za preuzimanje, Agencija je
zaprimila 5. rujna 2006. godine, od kada se Zahtjev Ponuditelja za odobrenje
objavljivanja ponude za preuzimanje smatra urednim.
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na internetu utvrđeno je da temeljni kapital
Izdavatelja iznosi 51.840.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu listopadu, studenom i prosincu 2004. godine,
imao više od 100 dioničara.
III/ Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja dana 8. siječnja 2005. godine,
stjecanjem 37.138 dionica, odnosno21,49% učešća u temeljnom kapitalu
Izdavatelja, što daje 26,13% od ukupnog broja glasova koje daju dionice
Izdavatelja s pravom glasa, temeljem Ugovora o prodaji dionica, koji je
Ponuditelj sklopio s trgovačkim centrom STANUŠIĆ d.o.o., Đakovo, Petra
Preradovića 188, kao prodavateljem, a nakon kojeg stjecanja Ponuditelj raspolaže
s 37.138 dionica Izdavatelja, odnosno 21,49% učešća u temeljnom kapitalu
Izdavatelja, što daje 26,13% od ukupnog broja glasova koje daju dionice
Izdavatelja s pravom glasa.
IV/ Cijena po kojoj Ponuditelj nudi otkup dionica u ponudi za preuzimanje iznosi
77,75 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije nastanka obveze objavljivanja ponude za
preuzimanje iznosi 77,75 kuna po dionici. Prema podacima Zagrebačke burze d.d.,
Zagreb i Varaždinske burze d.d., Varaždin, dostavljenih na zahtjev Agencije (u
predmetu: klasa: 450-08/06-01/32), na Zagrebačkoj burzi i Varaždinskoj burzi, u
zadnja tri mjeseca prije nastanka obveze objavljivanja ponude za preuzimanje
nije bilo transakcija dionicama Izdavatelja niti kroz trgovinski sustav niti
putem dražbi, te je utvrđeno da je cijena izražena u ponudi za preuzimanje u
iznosu od 77,75 kuna po dionici, utvrđena u skladu s odredbom članka 15. stavci
3.-6. Zakona.
V/ Ponuditelj raspolaže s 37.138 redovnih dionica Izdavatelja, a temeljni
kapital Izdavatelja podijeljen je na 172.800 redovnih dionica, nominalne
vrijednosti 300,00 kuna svaka. Novčana sredstva potrebno je osigurati sukladno
odredbi članka 9. stavka 1. Zakona, za plaćanje preostalih 104.977 dionica
Izdavatelja s pravom glasa, u iznosu od najmanje 8.161.961,75 kuna. Uvidom u
Ugovor o dugoročnom kreditu 2402006-1031262160/50016006-5103108277, sklopljen
17. kolovoza 2006. godine između Ponuditelja i ERSTE & STEIERMÄRKISCHE BANK
d.d., Rijeka, Jadranski trg 3a i Ugovor o dugoročnom kreditu
2402006-1031262160/50016006-5103108662, sklopljen 18. kolovoza 2006. godine
između Ponuditelja i ERSTE & STEIERMÄRKISCHE BANK d.d., Rijeka, Jadranski trg
3a, utvrđeno je da je Ponuditelj osigurao sredstva u iznosu od10.600.000,00
kuna.
VI/ Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavak 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/39
Urbroj: 326-111/06-6
Zagreb, 14. rujna 2006.

Predsjednik Uprave
**Ante Samodol**, v. r.

Rješenje, NN 105/2006-2367
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)